CELEX: 32012R0297
Language: lt
Date: 2012-04-02 00:00:00
Title: 2012 m. balandžio 2 d. Komisijos įgyvendinimo reglamentas (ES) Nr. 297/2012 dėl tam tikrų prekių klasifikavimo Kombinuotojoje nomenklatūroje

5.4.2012   
            
            
               LT
            
            
               Europos Sąjungos oficialusis leidinys
            
            
               L 99/9
            
         KOMISIJOS ĮGYVENDINIMO REGLAMENTAS (ES) Nr. 297/2012
   2012 m. balandžio 2 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant 2 skiltyje nurodytą KN kodą, remiantis 3 skiltyje išdėstytais motyvais;
            
         
               (4)
            
            
               reikėtų nustatyti, kad atsižvelgiant į Sąjungoje taikomas priemones, susijusias su dvigubos kontrolės sistemomis ir į Sąjungą importuojamų tekstilės dirbinių išankstine ir retrospektyvia priežiūra, šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar 60 dienų, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Atsižvelgiant į Sąjungoje taikomas priemones, susijusias su dvigubos kontrolės sistemomis ir į Sąjungą importuojamų tekstilės dirbinių išankstine ir retrospektyvia priežiūra, valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis 60 dienų, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. balandžio 2 d.
      
         
            Komisijos vardu Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Stačiakampis dirbinys, kurio apytiksliai matmenys 60 × 300 cm, suklijuotas iš dviejų skirtingų sluoksnių (vieno tekstilės audinio sluoksnio ir vieno popieriaus sluoksnio). Dirbinio bendras storis apie 0,26 mm.
                  Tekstilės audinio sluoksnis sudarytas iš neaustinių sintetinių (poliesterio) pluoštų, jo storis – apie 0,18 mm, o masė – apie 48,3 g/m2. Popieriaus sluoksnio storis – apie 0,08 mm, o masė – apie 20,9 g/m2.
                  Matoma popieriaus sluoksnio pusė neryškiai raštuota, o per visą dirbinio ilgį vertikaliai priklijuotos keturios medvilninės (špagato pavidalo) virvelės. Toje pačioje pusėje per visą dirbinio plotį, apytiksliai kas 4 cm horizontaliai pritvirtintos plonos bambuko lazdelės.
                  Dirbinį galima naudoti įvairiems tikslams, pavyzdžiui, kaip lakštinę užuolaidą, kaip širmą kambariui į atskiras erdves padalyti, atviroms saugykloms pridengti, kaip durų pakaitalą.
                  (lakštinė užuolaida)
                  (Žr. nuotrauką Nr. 657) (1)
                  
               
               
                  6303 92 10
               
               
                  Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis, 63 skirsnio 1 pastaba, XI skyriaus 7 pastabos e punktu ir KN kodus 6303 ir 6303 92 ir 6303 92 10 atitinkančiais prekių aprašymais.
                  Esminį dirbinio požymį nulemia neaustinė tekstilės medžiaga, nes jos dirbinyje yra daugiausia, ji vyrauja pagal masę ir turi svarbią reikšmę dirbinio paskirčiai (taip pat žr. Suderintos sistemos paaiškinimų 3 bendrosios aiškinimo taisyklės b punkto VIII grupės paaiškinimus). Dirbinio nebūtų įmanoma naudoti pagal numatytą paskirtį, jeigu jis nebūtų sustiprintas neaustine tekstilės medžiaga. Todėl dirbinys neklasifikuotinas kaip popieriaus gaminys ir nepriskirtinas 48 skirsniui.
                  Kadangi dirbinį sudaro 2 suklijuotos skirtingos medžiagos (neaustinė tekstilės medžiaga (poliesteris) ir popierius), dirbinys laikytinas gatavu dirbiniu, kaip apibrėžta XI skyriaus 7 pastabos e punkte.
                  Kadangi plonos bambuko lazdelės suklijuotos apytiksliai kas 4 cm, laikytina, kad jos yra tik dekoratyvinės paskirties ir dirbinio nesustiprina. Todėl jis neklasifikuotinas kaip dirbinys iš bambuko ir nepriskirtinas 46 skirsniui.
                  Dėl savo dydžio, galimybės nupjaunant sutrumpinti iki norimo ilgio ir naudojimo įvairiems tikslams, susijusiems su užuolaidos paskirtimi, dirbinys laikytinas turinčiu objektyvias užuolaidų arba vidinių žaliuzių savybes.
                  Todėl dirbinys klasifikuotinas kaip sintetinio pluošto užuolaida arba vidinės žaliuzės, priskiriant KN kodą 6303 92 10.
               
            
         
      
         (1)  Nuotrauka pateikiama tik dėl informacijos.